b'\n_START_ARTICLE_\nOruro departamentas\n_START_SECTION_\nPavadinimo kilm\xc4\x97\n_START_PARAGRAPH_\nOruro yra \xc4\x8diabuvi\xc5\xb3 \xc5\xbeodis, rei\xc5\xa1kiantis \xe2\x80\x9ejuoda ir balta\xe2\x80\x9c, susij\xc4\x99s su petroglifais.\n_START_SECTION_\nIstorija\n_START_PARAGRAPH_\nOruro departamentas buvo \xc4\xafkurtas 1826\xc2\xa0m. rugs\xc4\x97jo 5 d. Antonio Jos\xc3\xa9 de Sucre \xc4\xafsakymu.\n_START_SECTION_\nGeografija\n_START_PARAGRAPH_\n\xc5\xa0iaur\xc4\x97je Oruro departamentas ribojasi su La Paso departamentu, pietuose su Potosi departamentu, \xc5\xa1iaur\xc4\x97s rytuose su Ko\xc4\x8dabambos ir Potosi departamentais, vakaruose su \xc4\x8cile._NEWLINE_Oruro departamentas i\xc5\xa1sid\xc4\x97st\xc4\x99s centrin\xc4\x97je Altiplano plok\xc5\xa1\xc4\x8diakalnio dalyse ir kalnuose. Departamento vakaruose\xc2\xa0\xe2\x80\x93 Vakar\xc5\xb3 Kordiljera (isp. Cordillera Occidental), rytuose\xc2\xa0\xe2\x80\x93 Vienuoli\xc5\xb3 kalnynas (isp. Cordillera de los Frailes).\n_START_SECTION_\nHidrografija\n_START_PARAGRAPH_\nDepartamento up\xc4\x97s priklauso trims \xc5\xa1alies baseinams: Amazon\xc4\x97s, La Platos upi\xc5\xb3 ir u\xc5\xbedaram Altiplano baseinui. Pastarajam baseinui priklauso dauguma departamento upi\xc5\xb3. Svarbiausios up\xc4\x97s: Desaguadero, jungianti Titikakos ir Poopo (isp. Poop\xc3\xb3) e\xc5\xbeerus, Lauka (isp. Lauca), Markes (isp. Marquez)._NEWLINE_Departamento pietuose yra antras pagal dyd\xc4\xaf Bolivijoje drusk\xc5\xb3 e\xc5\xbeeras Koipasa (isp. Coipasa).\n_START_SECTION_\nKlimatas\n_START_PARAGRAPH_\nOruro departamentui b\xc5\xabdingas \xc5\xa1altas, sausas klimatas i\xc5\xa1tisus metus. Vidutin\xc4\x97 metin\xc4\x97 temperat\xc5\xabra 9\xc2\xa0\xc2\xb0C (rytin\xc4\x97je departamento dalyje apie 12\xc2\xa0\xc2\xb0C, vakarin\xc4\x97je 6\xc2\xa0\xc2\xb0C). \xc5\xbdiemos ir vasaros temperat\xc5\xabr\xc5\xb3 skirtumas ne ma\xc5\xbeesnis nei 10\xc2\xa0\xc2\xb0C. Metinis krituli\xc5\xb3 kiekis atitinkamai vakarin\xc4\x97je ir rytin\xc4\x97je dalyse svyruoja nuo 200\xc2\xa0mm iki 400\xc2\xa0mm.\n_START_SECTION_\nDemografija\n_START_PARAGRAPH_\nOruro departamento gyventoj\xc5\xb3 skai\xc4\x8dius sudaro 4,91\xc2\xa0% vis\xc5\xb3 Bolivijos gyventoj\xc5\xb3. Did\xc5\xbeioji gyventoj\xc5\xb3 dalis (60,25\xc2\xa0%) gyvena miestuose ir apie 39,75\xc2\xa0% gyvena kaimuose._NEWLINE_\xc5\xa0iame departamente vidutin\xc4\x97 gyvenimo trukm\xc4\x97\xc2\xa0\xe2\x80\x93 viena i\xc5\xa1 ma\xc5\xbeiausi\xc5\xb3 Bolivijoje (61 metai).\n_START_SECTION_\nEtnin\xc4\x97s grup\xc4\x97s\n_START_PARAGRAPH_\nI\xc5\xa1 prad\xc5\xbei\xc5\xb3 departamentas buvo apgyvendintas bendruomen\xc4\x97mis, kurios kalb\xc4\x97jo ke\xc4\x8duj\xc5\xb3 ir aimar\xc5\xb3 kalbomis. Taip pat galima i\xc5\xa1skirti palei Desaguadero up\xc4\x99 gyvenan\xc4\x8di\xc4\x85 etnin\xc4\x99 grup\xc4\x99, kalban\xc4\x8di\xc4\x85 \xc4\x8cipaja kalba (isp. Chipaya).\n_START_SECTION_\nEkonomika\n_START_PARAGRAPH_\nPagrindin\xc4\x97s departamento ekonomin\xc4\x97s veiklos yra kalnakasyba ir \xc5\xbeem\xc4\x97s \xc5\xabkis. Auginamos bulv\xc4\x97s, bolivin\xc4\x97s balandos, mie\xc5\xbeiai ir keletas dar\xc5\xbeovi\xc5\xb3 r\xc5\xab\xc5\xa1i\xc5\xb3. Ver\xc4\x8diamasi ir gyvulininkyste. Daugiausia auginamos avys ir kupranugarini\xc5\xb3 \xc5\xa1eimos atstovai: lamos ir alpakos. Esant palankioms s\xc4\x85lygoms auginami galvijai, arkliai, kiaul\xc4\x97s._NEWLINE_Departamente yra daug skirting\xc5\xb3 mineral\xc5\xb3 i\xc5\xa1tekli\xc5\xb3. I\xc5\xa1 kasam\xc5\xb3 mineral\xc5\xb3 svarbiausi\xc2\xa0\xe2\x80\x93 alavas, volframas, stibis, varis, cinkas. Pagrindin\xc4\x97s kasyklos: Huanuni, Colquiri ir Avicaya. Taip pat priva\xc4\x8dia iniciatyva kasamas auksas._NEWLINE_Be kaln\xc5\xb3 pramon\xc4\x97s Oruro departamente gaminami batai, muilas, keramika, plytos._NEWLINE_Oruro departamentas sukuria 6,5% Bolivijos BVP.'